Premierul ceh Petr Fiala l-a asigurat marţi pe omologul său ucrainean Denis Şmîhal că primele muniţii din iniţiativa gestionată de Cehia pentru achiziţionarea din afara Uniunii Europene a circa 800.000 de obuze care să fie livrate Ucrainei vor sosi în această ţară în zilele următoare, transmit agenţiile Reuters şi EFE, citate de Agerpres.
„Primele mii de obuze de (calibrul) 155 mm vor fi livrate în iunie”, mai precis „în zilele următoare”, a spus premierul ceh după o întâlnire la Praga cu omologul său ucrainean şi cu lideri ai mai multor state din UE.
Premierul Petr Fiala a precizat de asemenea că au fost colectate până în prezent circa 1,6 miliarde de euro pentru a finanţa iniţiativa asumată de Republica Cehă. Această iniţiativă priveşte o achiziţie masivă de obuze pentru armata ucraineană, aflată în criză de muniţie în războiul cu Rusia după ce UE i-a livrat doar circa 30% din cele un milion de obuze de calibrul 155 mm promise în martie anul trecut.
Au fost astfel identificate în state din afara UE, neprecizate, surse pentru achiziţionarea a circa 500.000 de obuze de calibrul 155 mm şi a aproximativ 300.000 de obuze de calibrul 122 mm.
La finanţarea acestei acţiuni participă aproximativ 20 de ţări, iar reprezentanţi ai unora dintre acestea, precum Polonia, Olanda, Danemarca sau Letonia, participă marţi seară la Praga la o cină de lucru în timpul căreia vor aborda şi implementarea iniţiativei privind obuzele.
Petr Fiala anunțase la mijlocul lunii aprilie că țările care s-au înscris în inițiativa cehă vor putea trimite cele 800.000 de obuze de la începutul lunii iunie. Premierul ceh estima că numărul total ar putea ajunge chiar la un milion în următoarele 12 luni.
Trimiterea obuzelor vine într-un moment în care au apărut mai multe relatări de pe front potrivit cărora armata ucraineană se confruntă cu o lipsă acută de proiectile pentru artilerie, ceea ce afectează direct capacitatea sa de a limita ofensiva rusă declanșată în această primăvară.